Portugal i Eurovision Song Contest

**Portugal debuterte i Eurovision Song Contest** i 1964 og har deltatt 56 ganger. Portugal var fra 2006 til 2017 det landet som hadde deltatt flest ganger uten å vinne, og frem til 2017 var Portugals beste plassering en sjetteplass. I 2017 lyktes det omsider landet å vinne sin første seier, da Salvador Sobral vant konkurransen med balladen «Amar pelos dois». Portugal arrangerte derfor Eurovision Song Contest 2018. Portugal har kommet sist fire ganger: i debutåret 1964, i 1974, i 1997 og på hjemmebane i 2018. Etter innføringen av semifinaler i 2004 har Portugal kvalifisert seg til finalen 10 av 19 ganger.

## Historikk
Det er den portugisiske statskringkasteren RTP som sender Eurovision Song Contest i Portugal, og som velger landets artist og sang til konkurransen. Landets bidrag har alltid blitt valgt gjennom den årlige, portugisiske sangkonkurransen *[[Festival da Canção]]* – tilsvarende norske *[[Melodi Grand Prix]]*.

Portugals debut kom i København i 1964, men kom helt sist uten poeng. Også resten av 1960-årene bød på lave plasseringer, og i 1970 valgte RTP å stå over konkurransen.

### Lang vei til seier
De neste ti årene ble langt bedre resultatmessig, og fem ganger kom Portugal på topp ti. Syvendeplassene i 1972 og 1980 var Portugals beste plasseringer helt fram til 1996, da Lúcia Moniz sang landet inn til en sjetteplass med «O meu coração não tem cor». Sangen fikk 12&nbsp;poeng blant annet fra den norske juryen, og dette var Portugals beste plassering i Eurovision Song Contest frem til 2017. Suksessen banet vei for en videre sang- og skuespillerkarriere for Moniz, både i og utenfor Portugal. Blant annet spilte hun den portugisiske hushjelpen Aurélia i juleklassikeren *[[Love Actually]]*.

Etter 2000 har Portugal hatt liten suksess i konkurransen. I 2008 ble Vânia Fernandes nummer 13 av 25 i finalen, landets beste plassering på ti år. Siden EBU innførte semifinaler i Eurovision Song Contest i 2004 og frem til 2017 klarte Portugal å kvalifisert seg til finalen tre av elleve ganger. I 2017 kom omsider landets første seier – på sitt 49. forsøk – da Salvador Sobral vant med «Amar pelos dois». Dette innledet en langt bedre periode for Portugal, som siden seieren kun har blitt slått ut av finalen ved én anledning, i 2019. Siden 2021 har landet kvalifisert seg til samtlige finaler.

### Fravær
Siden debuten i 1964 har Portugal stått over konkurransen ved fem anledninger. Første gang var i 1970, da Portugal sammen med Norge, Sverige, Finland og Østerrike boikottet konkurransen i protest mot konkurransereglene og det faktum at fire land hadde delt seieren året før.

Neste fravær kom i 2000, da Portugal måtte stå over konkurransen på grunn av dårlige plasseringer årene før. I 2002, 2013 og 2016 valgte RTP frivillig å stå utenfor konkurransen. Fraværet i 2002 ga plass til Latvia, som etter hvert endte opp med å vinne konkurransen dette året.

## Sangen som «veltet» et diktatur
Da Portugal debuterte i konkurransen, var landet fremdeles et autoritært regime under ledelse av landets diktatoriske statsminister António de Oliveira Salazar. Også nabolandet Spania var i praksis et diktatur, og presse og demokratiforkjempere reagerte på at de to landene fikk delta i konkurransen. Under finalen i 1964 var Portugal involvert i en scenestorming, da en mann klarte å ta seg opp på scenen med en plakat som protesterte mot Salazar og den spanske diktatoren Franco. Hendelsen påvirket imidlertid ikke fremføringen av det portugisiske bidraget, siden den skjedde i pausen mellom det sveitsiske og belgiske bidraget.

Ti år etter fikk Portugals Eurovision-bidrag på ny en politisk skygge over seg. Tross den delte sisteplassen ble sangen «E depois do adeus», sunget av Paulo de Carvalho, en viktig brikke i overgangen fra diktatur til demokrati i Portugal. «E depois do adeus» ble brukt som ett av to kallesignal for å sette i gang Nellikrevolusjonen i Portugal. Da sangen ble spilt på portugisisk radio klokken 22.55 om kvelden 24. april 1974, var dette et signal til opprørerne om å forberede kuppet for å velte det sittende regimet i Lisboa.

Sangen «Grândola, Vila Morena», spilt av den bannlyste folkemusikeren Zeca Afonso, ble spilt på radio halvannen time senere. Denne sangen var et signal om at kuppet var i gang, og at kuppmakerne hadde begynt å ta kontroll over strategiske institusjoner i landet. I løpet av et døgn lyktes det kuppmakerne å velte diktaturet, og Portugal kunne starte overgangen til demokrati. I boken *Official History of The Eurovision Song Contest* kommenterer forfatter John Kennedy O'Connor at «E depois do adeus» er det eneste Eurovision-bidraget «som faktisk har startet en revolusjon». Hendelsen ble markert med en egen kortfilm under den andre semifinalen i 2018, da Portugal arrangerte konkurransen.

## Deltakere
Under er en liste over Portugals deltakere, plasseringer og poeng i konkurransen siden debuten. 

## Stemmehistorikk
Poengene under gjelder kun finaler fra Portugals debut i 1964. Poeng gitt og mottatt i semifinaler er ikke inkludert. Tallene er hentet fra nettstedet ESC Database. Ved like mange poeng, rangeres landene etter hvor mange prosent de har gitt av høyeste mulige oppnåelige totalscore.

## Eurovision Song Contest i Portugal

## Kommentatorer og poengopplesere

## Galleri

Fil:Eurovision Song Contest 1965 - Simone de Oliveira.jpg|Simone de Oliveira i Napoli i 1965
Fil:JoseCidEurovision.jpg|José Cid i Haag i 1980
Fil:Sofia Vitória - Portugal 2004.jpg|Sofia Vitória i Istanbul i 2004
Fil:ESC 2007 Portugal - Sabrina - Dança comigo.jpg|Sabrina i Helsingfors i 2007
Fil:Vânia Fernandes Final.jpg|Vânia Fernandes i Beograd i 2008
Fil:ESC2014 - Portugal 01.jpg|Suzy i København i 2014
Fil:20150520 ESC 2015 Leonor Andrade 3452.jpg|Leonor Andrade i Wien i 2015
Fil:Salvador Sobral (Eurovision 2017).jpg|Salvador Sobral i Kyiv i 2017
Fil:ESC2018 - Portugal 02.jpg|Cláudia Pascoal i Lisboa i 2018
Fil:ConanOsiris2019.jpg|Conan Osiris i Tel Aviv i 2019
Fil:Eurovision 2022 - Semi-final 1 - Portugal - Maro.jpg|Maro og korister på scenen i Torino i 2022
Fil:Eurovision 2023 - Jury Final - Portugal - Mimicat (02).jpg|Mimicat i Liverpool i 2023


## Se også
* Portugal i Junior Eurovision Song Contest

## Referanser


## Eksterne lenker
* Offisiell nettside for Eurovision Song Contest
* Portugal i Eurovision Song Contest